Κανονισμός (ΕΚ) αριθ. 129/2003 της Επιτροπής

της 24ης Ιανουαρίου 2003

για θέσπιση λεπτομερών κανόνων για τον προσδιορισμό του μεγέθους των ματιών και του πάχους του νήματος των διχτυών αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων για την προστασία των νεαρών θαλάσσιων οργανισμών(1), όπως τροποποιήθηκε τελευταία από τον κανονισμό (ΕΚ) αριθ. 973/2001(2), και ιδίως το άρθρο 48,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 2108/84, της 23ης Ιουλίου 1984, σχετικά με λεπτομερείς κανόνες για τον προσδιορισμό του μεγέθους των ματιών των διχτυών αλιείας(3), όπως τροποποιήθηκε από τον κανονισμό (ΕΚ) αριθ. 2550/97(4), έχει υποστεί σημαντικές τροποποιήσεις και δεδομένου ότι πρόκειται να γίνουν περαιτέρω τροποποιήσεις θα πρέπει να αντικατασταθεί από τον παρόντα κανονισμό για λόγους σαφήνειας και εξορθολογισμού.

(2) Για τη διασφάλιση της συμμόρφωσης προς τα τεχνικά μέτρα διατήρησης των αλιευτικών πόρων, είναι αναγκαία η θέσπιση λεπτομερών κανόνων για τον καθορισμό του μεγέθους των ματιών και του πάχους του νήματος των διχτυών αλιείας.

(3) Για τους σκοπούς της διαδικασίας ελέγχου, είναι αναγκαίο να καθοριστεί ο τύπος του οργάνου που πρέπει να χρησιμοποιείται καθώς και ο τρόπος χρήσης του, ο τρόπος της επιλογής των προς μέτρηση ματιών, η μέθοδος με την οποία πρέπει να μετράται κάθε ένα από αυτά, ο τρόπος του υπολογισμού του μεγέθους των ματιών του διχτυού, η διαδικασία επιλογής των νημάτων των ματιών για την εκτίμηση του πάχους του νήματος καθώς και η περιγραφή της διαδικασίας επιθεώρησης.

(4) Είναι αναγκαίο να θεσπιστούν οι όροι βάσει των οποίων καθορίζεται από τη διαδικασία ελέγχου ότι το πάχος του νήματος των αλιευτικών εργαλείων υπερβαίνει το μέγιστο επιτρεπόμενο πάχος.

(5) Σε περίπτωση αμφισβήτησης του αποτελέσματος μιας μέτρησης από τον πλοίαρχο ενός σκάφους κατά τη διάρκεια μιας επιθεώρησης, θα πρέπει να υπάρξει πρόβλεψη για πρόσθετη τελική μέτρηση.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΓΕΝΙΚΕΣ ΔΙΑΤΑΞΕΙΣ

Άρθρο 1

Ορισμοί

Για τους σκοπούς του παρόντος κανονισμού, εφαρμόζονται οι ακόλουθοι όροι:

α) "ενεργά εργαλεία": τράτες, δανέζικοι γρίποι και παρόμοια συρόμενα δίχτυα·

β) "αδρανή εργαλεία": απλάδια δίχτυα, δίχτυα εμπλοκής, μανωμένα δίχτυα, τα οποία μπορούν να αποτελούνται από ένα ή περισσότερα χωριστά δίχτυα τα οποία είναι εξοπλισμένα με πάνω, κάτω και συνδετικά σχοινιά και μπορούν να φέρουν εξοπλισμό αγκύρωσης, επίπλευσης και ναυσιπλοΐας.

ΚΕΦΑΛΑΙΟ II

ΜΕΓΕΘΟΣ ΜΑΤΙΩΝ ΤΩΝ ΕΝΕΡΓΩΝ ΕΡΓΑΛΕΙΩΝ

Άρθρο 2

Όργανο μέτρησης για τον προσδιορισμό του μεγέθους των ματιών

1. Τα όργανα μέτρησης που πρέπει να χρησιμοποιούνται για τον προσδιορισμό του μεγέθους των ματιών πρέπει να έχουν πάχος 2 χιλιοστών, να είναι επίπεδα, να είναι κατασκευασμένα από ανθεκτικό υλικό και να μην υφίστανται παραμόρφωση. Πρέπει να διαθέτουν είτε μία σειρά πλευρών με παράλληλες ακμές, οι οποίες, από ένα σημείο και πέρα, συγκλίνουν με μια σειρά λοξοτμήσεων σε συμμετρική αναλογία ένα προς οκτώ, είτε μόνο συγκλίνουσες ακμές σύμφωνα με την αναλογία που έχει περιγραφεί. Στο στενότερο άκρο φέρουν μία οπή.

2. Τα όργανα μέτρησης αναγράφουν την ένδειξη "όργανο μέτρησης ΕΚ". Κάθε όργανο μέτρησης αναγράφει στην πρόσθια επιφάνειά του το πλάτος σε χιλιοστά τόσο του τμήματος των παράλληλων πλευρών, εφόσον υπάρχει, όσο και του τμήματος που συγκλίνει. Για το τελευταίο τμήμα, το πλάτος αναγράφεται κατά διαστήματα του 1 χιλιοστού που εμφανίζεται σε κανονικά διαστήματα. Υπόδειγμα του οργάνου μέτρησης εμφαίνεται στο παράρτημα I.

Άρθρο 3

Χρήση του οργάνου μέτρησης σε ρομβοειδή μάτια

1. Στην περίπτωση δικτυωμάτων με ρομβοειδή μάτια, το δίχτυ τεντώνεται κατά τη διεύθυνση της μεγάλης διαγωνίου των ματιών όπως εμφαίνεται στο παράρτημα ΙΙ.

2. Το όργανο μέτρησης που περιγράφεται στο άρθρο 2, εισάγεται με το στενότερο άκρο του στο άνοιγμα του ματιού με διεύθυνση κάθετη προς το επίπεδο του διχτυού.

3. Το όργανο μέτρησης εισάγεται στο άνοιγμα του ματιού είτε με το χέρι είτε με τη βοήθεια βάρους ή δυναμομέτρου, μέχρις ότου σταματήσει στο επίπεδο των συγκλινουσών ακμών εξαιτίας της αντίστασης του ματιού.

Άρθρο 4

Χρήση του οργάνου μέτρησης σε τετραγωνικά μάτια

1. Στην περίπτωση δικτυωμάτων με τετραγωνικά μάτια, το δίχτυ τεντώνεται εν πρώτοις προς μία διαγώνια διεύθυνση και έπειτα στην άλλη διαγώνια διεύθυνση των ματιών όπως εμφαίνεται στο παράρτημα II.

2. Η διαδικασία που προβλέπεται στο άρθρο 3 παράγραφοι 2 και 3 εφαρμόζεται στη μέτρηση κάθε διαγώνιας διεύθυνσης του τετραγωνικού ματιού.

Άρθρο 5

Επιλογή των ματιών

1. Τα προς μέτρηση μάτια πρέπει να σχηματίζουν μία σειρά από 20 διαδοχικά μάτια που έχουν επιλεγεί στη διεύθυνση του μεγάλου άξονα του διχτυού.

2. Εκτός από τα δικτυώματα με τετραγωνικά μάτια, δεν πρέπει να μετρώνται τα μάτια που απέχουν λιγότερο από 50 cm από ραφές, σχοινιά ή το σχοινί δεσίματος του σάκου. Η απόσταση αυτή πρέπει να μετράται κάθετα προς τις ραφές, τα σχοινιά ή το σχοινί δεσίματος του σάκου με το δίχτυ τεντωμένο προς τη διεύθυνση της μέτρησης. Δεν πρέπει επίσης να μετρώνται μάτια που είναι μπαλωμένα, ή κατεστραμμένα, ή χρησιμεύουν για τη στερέωση προσαρτημάτων του διχτυού.

3. Κατά παρέκκλιση της παραγράφου 1, τα προς μέτρηση μάτια δεν πρέπει να είναι διαδοχικά εάν αυτό δεν μπορεί να εφαρμοστεί στην περίπτωση εφαρμογής της παραγράφου 2.

Άρθρο 6

Μέτρηση κάθε ματιού

1. Τα δίχτυα πρέπει να μετρώνται μόνο και όταν το δίχτυ είναι υγρό και όχι παγωμένο.

2. Το μέγεθος κάθε ρομβοειδούς ματιού ορίζεται από το πλάτος του οργάνου μέτρησης στο σημείο που το όργανο σταματά στην περίπτωση που χρησιμοποιείται σύμφωνα με τις διατάξεις του άρθρου 3.

3. Το μέγεθος κάθε τετραγωνικού ματιού ορίζεται από το πλάτος του οργάνου μέτρησης στο σημείο που το όργανο σταματά στην περίπτωση μέτρησης και των δύο διαγωνίων σύμφωνα με το άρθρο 4.

Στην περίπτωση που υπάρχει διαφορά μέτρησης μεταξύ των διαγωνίων ενός συγκεκριμένου ματιού, το μέγεθος της μεγαλύτερης διαγωνίου θα χρησιμοποιείται κατά τον υπολογισμό του μεγέθους του ματιού του δικτυώματος με τετραγωνικά μάτια.

Άρθρο 7

Προσδιορισμός του μεγέθους του ματιού

Το μέγεθος ματιών του διχτυού είναι ο αριθμητικός μέσος όρος, σε χιλιοστά των μετρήσεων του συνολικού αριθμού των ματιών που επιλέγονται και μετρώνται σύμφωνα με τις διατάξεις των άρθρων 5 και 6, και στρογγυλεμένος στο επόμενο χιλιοστό.

Άρθρο 8

Διαδικασία ελέγχου

1. Ο επιθεωρητής μετρά μία σειρά είκοσι ματιών που επιλέγονται σύμφωνα με το άρθρο 5, εισάγοντας το όργανο μέτρησης με το χέρι χωρίς τη χρησιμοποίηση βάρους ή δυναμομέτρου.

Το μέγεθος των ματιών του διχτυού προσδιορίζεται στη συνέχεια σύμφωνα με τις διατάξεις του άρθρου 7.

2. Εάν από τον υπολογισμό του μεγέθους των ματιών διαπιστωθεί ότι το μέγεθος του ματιού δεν φαίνεται να πληροί τους ισχύοντες κανόνες, τότε μετρώνται δύο επιπλέον σειρές 20 ματιών που επιλέγονται σύμφωνα με το άρθρο 5.

Το μέγεθος των ματιών υπολογίζεται εκ νέου σύμφωνα με το άρθρο 7, λαμβανομένου υπόψη του συνόλου των 60 ματιών που ήδη μετρήθηκαν. Με την επιφύλαξη των διατάξεων του άρθρου 9, το μέγεθος αυτό είναι το μέγεθος των ματιών του διχτυού.

Άρθρο 9

Μέτρηση σε περίπτωση αμφισβήτησης

1. Εάν ο πλοίαρχος ενός σκάφους αμφισβητεί το μέγεθος των ματιών που προσδιορίστηκε σύμφωνα με το άρθρο 8, η εν λόγω μέτρηση δεν θα λαμβάνεται υπόψη για τον προσδιορισμό του μεγέθους των ματιών και το δίχτυ θα μετράται εκ νέου.

2. Για την εκ νέου μέτρηση πρέπει να χρησιμοποιείται βάρος ή δυναμόμετρο προσαρμοσμένο στο όργανο μέτρησης.

Η επιλογή του βάρους ή του δυναμομέτρου αφήνεται στη διάκριση του επιθεωρητή.

Το βάρος τοποθετείται στην οπή που βρίσκεται στο στενότερο άκρο του οργάνου μέτρησης με τη χρήση αγκίστρου. Το δυναμόμετρο μπορεί είτε να στερεωθεί στην οπή στο στενότερο άκρο του οργάνου μέτρησης ή να τοποθετηθεί στο πλατύτερο άκρο του οργάνου μέτρησης.

Η ακρίβεια του βάρους ή του δυναμομέτρου πιστοποιείται από την αρμόδια εθνική αρχή.

3. Για δίχτυα με μέγεθος ματιών 35 χιλιοστών ή λιγότερο, σύμφωνα με τις διατάξεις του άρθρου 8, εφαρμόζεται δύναμη 19,61 newton (ισοδύναμη με μάζα 2 χιλιογράμμων) και για άλλα δίχτυα δύναμη 49,03 newton (ισοδύναμη με μάζα 5 χιλιογράμμων).

4. Για τους σκοπούς του προσδιορισμού του μεγέθους των ματιών σύμφωνα με το άρθρο 7 με τη χρήση βάρους ή δυναμομέτρου, πρέπει να μετράται μόνο μια σειρά 20 ματιών.

5. Το αποτέλεσμα της μέτρησης αυτής είναι το τελικό.

ΚΕΦΑΛΑΙΟ III

ΜΕΓΕΘΟΣ ΜΑΤΙΩΝ ΤΩΝ ΑΔΡΑΝΩΝ ΕΡΓΑΛΕΙΩΝ

Άρθρο 10

Όργανο μέτρησης για τον προσδιορισμό των μεγεθών των ματιών

1. Το όργανο μέτρησης πρέπει να είναι κατασκευασμένο από ανθεκτικό υλικό και να μην υφίσταται παραμόρφωση. Πρότυπο του οργάνου μέτρησης εμφαίνεται στο παράρτημα III.

2. Όταν είναι τεντωμένο, το όργανο μέτρησης πρέπει να μπορεί να μετρά μεγέθη ματιών μέχρι 300 χιλιοστά. Η κλίμακα πρέπει να είναι βαθμονομημένη σε διαστήματα του ενός, των 5 και των 10 χιλιοστών.

3. Τα όργανα μέτρησης των ματιών τα οποία πληρούν τις παραγράφους 1 και 2 πρέπει να φέρουν την ένδειξη "όργανο μέτρησης ΕΚ".

4. Οι σιαγόνες του οργάνου μέτρησης ματιών για τη μέτρηση του ανοίγματος των ματιών πρέπει να έχουν πάχος 1 τουλάχιστον χιλιοστό και όχι περισσότερο από 3 χιλιοστά και πρέπει να φέρουν στρογγυλεμένα άκρα.

5. Κατά την μέτρηση ενός τεντωμένου ματιού, καμία δύναμη δεν πρέπει να ασκείται εκτός από το τέντωμα του οργάνου με το χέρι.

Άρθρο 11

Επιλογή των ματιών

1. Ο επιθεωρητής επιλέγει 20 μάτια του διχτυού. Στην περίπτωση των μανωμένων διχτυών, τα μάτια επιλέγονται από το μέρος του διχτυού που διαθέτει τα μικρότερα μάτια.

2. Η επιλογή δεν πρέπει σε καμία περίπτωση να περιλαμβάνει τα ακόλουθα μάτια:

α) μάτια στο άνω ή κάτω σχοινί ραφής ενός διχτυού που είναι προσαρτημένα σε ένα σχοινί ή ένα πλαίσιο στήριξης, ή άλλα προσαρτήματα·

β) μάτια σε απόσταση δύο ματιών από ραφές και σχοινιά·

γ) μάτια που έχουν θραυστεί ή επισκευαστεί.

Άρθρο 12

Μέτρηση κάθε ματιού

1. Τα δίχτυα μετρώνται όταν δεν είναι παγωμένα.

2. Ο επιθεωρητής μετρά το άνοιγμα κάθε ματιού εισάγοντας το όργανο μέτρησης σε ένα μάτι σε οποιαδήποτε από τις δύο διευθύνσεις είναι μεγαλύτερη. Το μάτι πρέπει να τεντώνεται με το χέρι μέχρις ότου οι πλευρές του ματιού να είναι ευθείες και τεντωμένες.

Άρθρο 13

Προσδιορισμός του μεγέθους των ματιών

Το μέγεθος των ματιών είναι ο αριθμητικός μέσος όρος σε χιλιοστά, στρογγυλεμένος στο επόμενο χιλιοστό, του αθροίσματος των μετρήσεων καθενός από τα επιλεγέντα και μετρηθέντα μάτια.

Άρθρο 14

Διαδικασίες επιθεώρησης

Ο επιθεωρητής μετρά μία σειρά 20 ματιών που επιλέγονται σύμφωνα με το άρθρο 11. Το μέγεθος των ματιών του διχτυού προσδιορίζεται τότε σύμφωνα με το άρθρο 13.

Άρθρο 15

Μέτρηση σε περίπτωση αμφισβήτησης

Εάν ο πλοίαρχος αμφισβητεί το αποτέλεσμα της μέτρησης, ο επιθεωρητής επιλέγει και μετρά εκ νέου 20 μάτια σε ένα άλλο τμήμα του διχτυού σύμφωνα με τις διατάξεις των άρθρων 11 έως 14. Το μέγεθος των ματιών υπολογίζεται τότε εκ νέου σύμφωνα με το άρθρο 13, λαμβάνοντας υπόψη το σύνολο των μετρηθέντων 40 ματιών. Το αποτέλεσμα της μέτρησης αυτής είναι τελικό.

ΚΕΦΑΛΑΙΟ IV

ΠΑΧΟΣ ΝΗΜΑΤΟΣ

Άρθρο 16

Όργανο μέτρησης για τον καθορισμό του πάχους του νήματος

1. Τα όργανα καθορισμού του πάχους των νημάτων πρέπει να κατασκευάζονται από ανθεκτικό ανοξείδωτο υλικό. Υπόδειγμα του οργάνου μέτρησης παρουσιάζεται στο παράρτημα IV.

2. Όταν οι σιαγόνες είναι κλειστές, η διάμετρος της οπής σε χιλιοστά πρέπει να παρουσιάζεται σε μία από τις σιαγόνες δίπλα από την οπή. Οι σιαγόνες είναι κλειστές όταν η επιφάνεια και των δύο εσωτερικών πλευρών των σιαγόνων εγγίζουν η μία την άλλη και είναι επίπεδες.

3. Τα όργανα μέτρησης που πληρούν τις παραγράφους 1 και 2 θα πρέπει να φέρουν την ένδειξη "όργανο μέτρησης ΕΚ".

Άρθρο 17

Επιλογή των προς μέτρηση νημάτων

1. Ο επιθεωρητής επιλέγει μάτια από οποιοδήποτε μέρος του διχτυού που υπόκειται σε μέγιστο επιτρεπόμενο πάχος νήματος.

2. Δεν πρέπει να επιλέγονται νήματα μέσα σε ένα μάτι τα οποία έχουν θραυστεί ή επισκευαστεί.

3. Στην περίπτωση που οποιοδήποτε επιλεγέν μάτι διαπιστωθεί ότι έχει επισκευαστεί ή θραυστεί, ο επιθεωρητής μπορεί να επιλέγει μάτια σε άλλο μέρος του διχτυού.

Άρθρο 18

Μέτρηση των νημάτων

1. Τα νήματα μετρώνται όταν δεν είναι παγωμένα.

2. Τα νήματα δικτυώματος με ρομβοειδή μάτια μετρώνται σύμφωνα με το παράρτημα II, ως εξής:

α) στην περίπτωση δικτυώματος μονού νήματος, μετράται το νήμα στις αντίθετες πλευρές 10 επιλεγέντων ματιών·

β) στην περίπτωση δικτυώματος διπλού νήματος, μετράται κάθε νήμα που βρίσκεται στις αντίθετες πλευρές 5 επιλεγέντων ματιών.

3. Τα νήματα δικτυώματος με τετραγωνικά μάτια μετρώνται σύμφωνα με το παράρτημα II, ως εξής:

α) στην περίπτωση δικτυώματος μονού νήματος, μετράται μόνο μία πλευρά, και πάντοτε η ίδια, 20 επιλεγέντων ματιών·

β) στην περίπτωση δικτυώματος διπλού νήματος, μετράται κάθε νήμα σε μία μόνο πλευρά, και πάντοτε την ίδια, 10 επιλεγέντων ματιών.

Άρθρο 19

Διαδικασία επιθεώρησης για τον καθορισμό του πάχους του νήματος

1. Πρέπει να χρησιμοποιείται από τον επιθεωρητή όργανο μέτρησης με κυκλική οπή διαμέτρου ίσης προς το μέγιστο επιτρεπόμενο πάχος νήματος. Όταν το πάχος του νήματος παρεμποδίζει το κλείσιμο των σιαγόνων του οργάνου μέτρησης ή το νήμα δεν διέρχεται εύκολα μέσω της οπής κατά το κλείσιμο των σιαγόνων, η μέτρηση του πάχους του νήματος σημειώνεται από τον επιθεωρητή ως αρνητική μέτρηση (-).

2. Εάν ευρεθούν περισσότερες από 5 αρνητικές μετρήσεις (-) 20 μετρηθέντων τμημάτων, ο επιθεωρητής επιλέγει εκ νέου και μετρά 20 πρόσθετα νήματα σύμφωνα με τις διατάξεις των άρθρων 17 και 18.

3. Εάν ευρεθούν περισσότερες από 10 αρνητικές μετρήσεις (-) σε σύνολο 40 μετρηθέντων νημάτων, το προσδιορισθέν πάχος νήματος υπερβαίνει το μέγιστο επιτρεπόμενο πάχος νήματος για το τμήμα αυτό του διχτυού.

Άρθρο 20

Καθορισμός του πάχους του νήματος σε περίπτωση αμφισβήτησης

Εάν ο πλοίαρχος του σκάφους αμφισβητεί το αποτέλεσμα της μέτρησης που καθορίζεται σύμφωνα με το άρθρο 19, η εν λόγω μέτρηση δεν λαμβάνεται υπόψη για τον προσδιορισμό του πάχους του νήματος.

Για τον σκοπό του προσδιορισμού του πάχους του νήματος, ο επιθεωρητής επιλέγει και μετρά εκ νέου 20 διαφορετικά νήματα στο ίδιο τμήμα του διχτυού, και αν δεν ευρεθούν περισσότερες από 5 αρνητικές μετρήσεις (-) σε σύνολο 20 νημάτων, το προσδιορισθέν πάχος νήματος υπερβαίνει το μέγιστο επιτρεπόμενο πάχος νήματος για το τμήμα αυτό του διχτυού. Το αποτέλεσμα του καθορισμού αυτού είναι το τελικό.

ΚΕΦΑΛΑΙΟ V

ΤΕΛΙΚΕΣ ΔΙΑΤΑΞΕΙΣ

Άρθρο 21

Κατάργηση

Ο κανονισμός (ΕΟΚ) αριθ. 2108/84 καταργείται.

Οι παραπομπές στον καταργηθέντα κανονισμό θεωρούνται ως παραπομπές στον παρόντα κανονισμό και ερμηνεύονται σύμφωνα με τον πίνακα αντιστοιχίας του παραρτήματος V.

Άρθρο 22

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Τα άρθρα 17 έως 20 εφαρμόζονται από την 1η Ιουλίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιανουαρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 125 της 27.4.1998, σ. 1.

(2) ΕΕ L 137 της 19.5.2001, σ. 1.

(3) ΕΕ L 194 της 24.7.1984, σ. 22.

(4) ΕΕ L 349 της 19.12.1997, σ. 1.

ΠΑΡΑΡΤΗΜΑ Ι

>PIC FILE= "L_2003022EL.000902.TIF">

ΠΑΡΑΡΤΗΜΑ II

>PIC FILE= "L_2003022EL.001002.TIF">

ΠΑΡΑΡΤΗΜΑ III

>PIC FILE= "L_2003022EL.001102.TIF">

ΠΑΡΑΡΤΗΜΑ IV

>PIC FILE= "L_2003022EL.001202.TIF">

ΠΑΡΑΡΤΗΜΑ V

Πίνακας αντιστοιχίας

>ΘΕΣΗ ΠΙΝΑΚΑ>